《同诸公游西城木兰院》
元代·成廷圭

三月西城风日好，短筇随意踏晴沙。王孙不识蘼芜草，童子来寻枸杞芽。

白发有人中卯酒，清泉无火煮春茶。山扉寂寂僧归晚，落尽辛夷一树花。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。